Βραβεία Έμμυ Ζώνης Υψηλής Τηλεθέασης

Τα Βραβεία Έμμυ Ζώνης Υψηλής Τηλεθέασης (αγγλικά: Primetime Emmy Awards) είναι αμερικανικά βραβεία, τα οποία απονέμονται από την Ακαδημία Τηλεοπτικών Τεχνών και Επιστημών (ATAS), ως αναγνώριση των επιτευγμάτων των αμερικανικών τηλεοπτικών προγραμμάτων, τα οποία μεταδόθηκαν κατά τη διάρκεια της ζώνης υψηλής τηλεθέασης (primetime). Δόθηκαν για πρώτη φορά το 1949, όπου ονομάζονταν απλά «Βραβεία Έμμυ». Το 1974, οπότε και διεξήχθη η πρώτη τελετή απονομής των Καθημερινών Έμμυ, προστέθηκε η λέξη «primetime» ώστε να υπάρχει διάκριση μεταξύ των δύο. Τα βραβεία απονέμονται γενικά στα μέσα Σεπτεμβρίου κάθε χρονιάς, την Κυριακή πριν την επίσημη έναρξη της φθινοπωρινής τηλεοπτικής σεζόν. Επί του παρόντος, προβάλλονται εκ περιτροπής από τα τέσσερα μεγάλα τηλεοπτικά δίκτυα των Ηνωμένων Πολιτειών (ABC, CBS, FOX και NBC). Αν η τελετή μεταδίδεται από το NBC, μεταφέρεται τυπικά στα τέλη Αυγούστου έτσι ώστε να μην έρθει σε σύγκρουση με τη δέσμευση μετάδοσης από το κανάλι των ποδοσφαιρικών αγώνων της NFL κάθε Κυριακή βράδυ. Επίσης, η 66η τελετή απονομής (2014) μεταφέρθηκε και προβλήθηκε Δευτέρα αντί Κυριακή, εξαιτίας σύγκρουσης με τη μετάδοση των μουσικών βραβείων MTV. Ωστόσο, η 70η τελετή απονομής (2018), η οποία μεταδόθηκε από το NBC, μεταφέρθηκε πίσω στον Σεπτέμβριο και προβλήθηκε Δευτέρα. Θεωρούνται τηλεοπτικά ισάξια με τα βραβεία Όσκαρ (κινηματογράφος), Γκράμι (μουσική) και Τόνυ (θέατρο). Τα βραβεία χωρίζονται σε τρεις κατηγορίες: Βραβεία Έμμυ Ζώνης Υψηλής Τηλεθέασης Βραβεία Έμμυ Ζώνης Υψηλής Τηλεθέασης Δημιουργικών Τεχνών Μηχανολογικά Βραβεία Έμμυ Ζώνης Υψηλής Τηλεθέασης

 Ένα πρόγραμμα, για να είναι έγκυρο για υποψηφιότητα στα βραβεία Έμμυ Ζώνης Υψηλής Τηλεθέασης, θα πρέπει η πρώτη του προβολή στην αμερικανική τηλεόραση να λάβει χώρα μεταξύ 1 Ιουνίου - 31 Μαΐου κάθε δεδομένης χρονιάς. Προκειμένου να θεωρηθεί πρόγραμμα εθνικής ζώνης υψηλής τηλεθέασης, η προβολή του θα πρέπει να γίνεται μεταξύ 6:00μ.μ. και 2:00π.μ. και να προβάλλεται τουλάχιστον στο 50% της χώρας. Ένα πρόγραμμα το οποίο λαμβάνει μέρος ως υποψήφιο στα Έμμυ Ζώνης Υψηλής Τηλεθέασης, δεν μπορεί να λάβει μέρος στα Καθημερινά Έμμυ ή οποιονδήποτε άλλον εθνικό Έμμυ διαγωνισμό. Για προγράμματα που προβάλλονται ταυτόχρονα σε πολλά δίκτυα και των οποίων οι ώρες μετάδοσης διαφέρουν αναλόγως του τοπικού προγράμματος της κάθε πολιτείας, μπορούν να υποβάλλουν υποψηφιότητα είτε στα Καθημερινά είτε στα Ζώνης Υψηλής Τηλεθέασης Έμμυ (δεδομένου πως η προβολή εξακολουθεί να καλύπτει το 50% της χώρας), αλλά όχι και στις δύο διοργανώσεις. Για τηλεπαιχνίδια που οριακά η προβολή τους δεν καλύπτει το 50% της χώρας, μπορούν να λάβουν μέρος στα Καθημερινά Έμμυ αν προβάλλονται πριν τις 8:00μ.μ., αλλιώς είναι έγκυρα μόνο για τα βραβεία Ζώνης Υψηλής Τηλεθέασης. Για προγράμματα διαδικτυακής τηλεόρασης, πρέπει να είναι διαθέσιμα για λήψη ή streaming σε περισσότερο από το 50% της χώρας και, όπως και τα προγράμματα που προβάλλονται ταυτόχρονα σε πολλά δίκτυα, μπορούν να θέσουν υποψηφιότητα μόνο σε έναν εθνικό Έμμυ διαγωνισμό. Προγράμματα που προσφέρονται για προπώληση στους καταναλωτές, είτε σε home video είτε μέσω του διαδικτύου, δεν είναι έγκυρα για υποψηφιότητα μόνο αν η περίοδος προπώλησης ξεκινά περισσότερες από 7 μέρες πριν την πρώτη προβολή στην τηλεόραση. Επίσης, αν ένα πρόγραμμα λάβει αυτό που η Ακαδημία αποκαλεί «ευρεία κινηματογραφική κυκλοφορία» πριν την πρώτη προβολή (είτε μέσω τηλεόρασης είτε μέσω διαδικτύου), τότε δεν είναι έγκυρο για υποψηφιότητα. Ο ορισμός αυτής της φράσης αποκλείει περιορισμένες κυκλοφορίες οι οποίες γίνονται με σκοπό την εγκυρότητα υποψηφιότητας σε διαγωνισμούς βραβείων, όπως ισχύουν για τα Όσκαρ οι προβολές σε κινηματογραφικά φεστιβάλ ή κυκλοφορίες μίας εβδομάδας στο Λος Άντζελες (και στη Νέα Υόρκη επίσης για ντοκιμαντέρ).Οι αιτήσεις για υποψηφιότητα πρέπει να κατατεθούν μέχρι το τέλος Απριλίου, ακόμα κι αν η προβολή κάποιου προγράμματος είναι προγραμματισμένη να γίνει μέσα στον επόμενο μήνα οπότε και λήγει η περίοδος εγκυρότητας (τέλος Μαΐου). Οι περισσότερες κατηγορίες βραβείων απαιτούν επίσης τη συμπερίληψη DVD ή κασετών βιντεογράφησης του προγράμματος. Για τις περισσότερες κατηγορίες των σειρών, οποιαδήποτε έξι επεισόδια τα οποία προβλήθηκαν κατά την περίοδο εγκυρότητας μπορούν να υποβληθούν (προγράμματα τα οποία κόπηκαν πριν την προβολή του έκτου τους επεισοδίου δεν είναι έγκυρα). Για τις περισσότερες κατηγορίες ατομικού επιτεύγματος, μόνο ένα επεισόδιο απαιτείται προς υποβολή· αν ένα επεισόδιο αποτελείται από δύο μέρη, και τα δύο μέρη μπορούν να συμπεριληφθούν στο DVD υποβολής αίτησης. Τα ψηφοδέλτια για επιλογή των υποψηφιοτήτων στέλνονται στα μέλη της Ακαδημίας τον Ιούνιο. Για τις περισσότερες κατηγορίες, τα μέλη κάθε κλάδου ψηφίζουν για να καθορίσουν τις υποψηφιότητες μόνο στις αντίστοιχες κατηγορίες του κλάδου τους. Όλα τα μέλη, ωστόσο, μπορούν να ψηφίσουν για τις υποψηφιότητες στις κατηγορίες των προγραμμάτων. Η τελική ψηφοφορία που θα καθορίσει τους νικητές λαμβάνει χώρα τον Αύγουστο και γίνεται από κριτικές επιτροπές. Τον Ιούνιο, η Ακαδημία ζητάει εθελοντές από τα ενεργά μέλη της ώστε να αποτελέσουν μέλη των επιτροπών. Όλα τα ενεργά μέλη μπορούν να αποτελέσουν μέλη των επιτροπών για τα προγράμματα (π.χ. κατηγορία καλύτερης κωμικής σειράς, κατηγορία καλύτερης δραματικής σειράς κ.ο.κ.)· διαφορετικά περιορίζονται στις κατηγορίες του κλάδου τους (π.χ. οι σκηνοθέτες στις κατηγορίες που αφορούν τη σκηνοθεσία, οι σεναριογράφοι στις κατηγορίες που αφορούν το σενάριο κ.ο.κ.). Τα βραβεία ζώνης υψηλής τηλεθέασης περιλαμβάνουν τις παρακάτω κατηγορίες: Τα βραβεία Έμμυ Δημιουργικών Τεχνών απονέμονται στις παρακάτω κατηγορίες (μερικές από αυτές αναγνωρίζουν χωριστά τη δουλειά που γίνεται βασισμένη στο αν χρησιμοποιήθηκε single-camera (μονοκάμερα) ή multi-camera (πολλές κάμερες)): Τα Μηχανολογικά Βραβεία Έμμυ Ζώνης Υψηλής Τηλεθέασης δίνονται συγκεκριμένα για σημαντικά επιτεύγματα στη μηχανολογία. Απονέμονται σε φυσικό πρόσωπο, εταιρία ή οργανισμό για μηχανολογικές εξελίξεις που προσφέρουν σημαντική βελτίωση σε ήδη υπάρχουσες μεθόδους ή για καινοτομίες που επηρεάζουν ουσιαστικά τη μετάδοση, την εγγραφή ή τη λήψη της τηλεόρασης. Τα βραβεία, τα οποία αποτελούν την υψηλότερη τιμή στην τηλεοπτική μηχανολογία, καθορίζονται από μια κριτική επιτροπή με υψηλή ειδίκευση, έμπειρους μηχανολόγους στη βιομηχανία της τηλεόρασης. Ένας αριθμός κατηγοριών των βραβείων έχει «συνταξιοδοτηθεί» με την πάροδο του χρόνου, συμπεριλαμβανομένων και κάποιων που έχουν αντικατασταθεί από παρόμοιες κατηγορίες στα Καθημερινά Βραβεία Έμμυ, στα Αθλητικά Βραβεία Έμμυ και άλλους τομείς αναγνώρισης. Οι κατηγορίες που δεν υπάρχουν πια είναι: Επίσημος ιστότοπος Λίστα τελετών απονομής με υποψηφίους και νικητες στο Digital Hit